I. El Projecte de decret sobre el qual es dictamina estableix els òrgans del Departament de Salut i del Servei Català de la Salut competents per imposar les sancions i les mesures cautelars que estableixen la Llei 31/1991, de 13 de desembre, d'ordenació farmacèutica de Catalunya, i la Llei estatal 29/2006, de 26 de juliol, de garanties i ús racional dels medicaments i productes sanitaris.
El preàmbul indica la finalitat i l'objecte de la regulació que es projecta, el precepte estatutari que atribueix a la Generalitat la competència per regular aquesta matèria, i també fa referència a les lleis que s'executen o es despleguen.
La part dispositiva consta de cinc articles.
A l'article 1 s'estableixen els òrgans competents per imposar les multes per infraccions de la Llei 31/1991.
L'article 2 fixa els òrgans competents per imposar les sancions per infracció de la Llei estatal 29/2006.
L'article 3 preveu que els òrgans competents per imposar les sancions dels articles 1 i 2 també tenen competència per acordar la sanció de comís del benefici il·lícit obtingut com a conseqüència de la comissió de les infraccions.
L'article 4 atribueix al Govern de la Generalitat la competència per acordar el tancament temporal previst a la Llei estatal 29/2006.
I l'article 5 atribueix als directors generals de recursos sanitaris del Departament i de l'Àrea de Qualitat del Servei Català de la Salut, en l'àmbit de les competències respectives, adoptar les mesures cautelars dels articles 22 de la Llei 31/1994 i 19 de la Llei estatal 29/2006.
La part final del Projecte conté una disposició final única, en la qual s'estableix que l'entrada en vigor serà l'endemà de publicar-se al Diari Oficial de la Generalitat de Catalunya.
Aquesta Comissió Jurídica Assessora és competent per emetre dictamen preceptiu respecte dels projectes de reglament que es dictin per desplegar lleis, segons disposa l'article 8.2.b) de la Llei 5/2005, com ara és el cas, ja que el Projecte sobre el qual es dictamina es dicta per desplegar els articles 21.3 i 22 de la Llei 31/1991, i 102 de la Llei 29/2006.
En l'examen de les disposicions reglamentàries és doctrina reiterada d'aquesta Comissió Jurídica Assessora que l'abast de la seva actuació comporta l'estudi de la competència de la Generalitat, l'habilitació del Govern per dictar la norma de què es tracta i, especialment, la comprovació que s'hagin seguit els tràmits procedimentals previstos en la llei per elaborar-la, així com l'anàlisi de la seva adequació a l'ordenament vigent.
A l'efecte de valorar la competència de la Generalitat de Catalunya és necessari indicar que el Projecte regula els òrgans que poden imposar sancions i mesures cautelars en la matèria d'ordenació farmacèutica i la d'ús racional dels medicaments i productes sanitaris.
En relació amb la matèria d'ordenació farmacèutica, l'apartat 2 de l'article 162 de l'Estatut d'autonomia estableix que correspon a la Generalitat l'ordenació farmacèutica en el marc de l'article 149.1.16 de la Constitució, precepte constitucional que atribueix a l'Estat, en referència a la matèria que es valora, l'establiment de les bases i coordinació general de la sanitat.
En conseqüència la Generalitat té la potestat legislativa, que ha desplegat a través de la Llei 31/1991, i la potestat reglamentària en matèria d'ordenació farmacèutica.
En allò que es refereix als productes farmacèutics, el règim normatiu competencial està establert en l'article 149.1.16 de la Constitució, i en l'article 162.5 de l'Estatut, que atribueix a la Generalitat la competència executiva de la legislació estatal de productes farmacèutics.
En exercici d'aquestes facultats, i en els termes que estableix l'article 112 de l'Estatut d'autonomia, la Generalitat pot concretar la normativa estatal que reguli les sancions, com reconeix, de forma expressa, la Llei 29/2006 en els apartats 4 i 5 de l'article 102.
A més, cal fer referència a la competència exclusiva de la Generalitat en matèria d'organització de l'Administració de la Generalitat, reconeguda en l'article 150 de l'Estatut d'autonomia.
L'exercici d'aquesta competència per part del Govern haurà de respectar allò previst en la Llei 15/1990, d'ordenació sanitària de Catalunya, modificada parcialment per la Llei 11/1995, i les prescripcions de les lleis 31/1991 i 29/2006, que inclouen atribucions orgàniques.
El Govern de la Generalitat té atribuïda la potestat reglamentària, amb caràcter general, per l'article 68.1 de l'Estatut d'autonomia, per l'article 71.e) de la Llei 3/1982, de 23 de març, i per l'article 61 de la Llei 13/1989, de 14 de desembre.
A més, en aquest cas concret, els articles 21.3 i 22 de la Llei 31/1991 i l'article 102.5 de la Llei 29/2006 habiliten el Govern de la Generalitat per tal que, per reglament, estableixi els òrgans del Departament de Sanitat i del Servei Català de la Salut competents per imposar les sancions que les dites lleis regulen.
V. Pel que fa al procediment seguit en l'elaboració i la tramitació del Projecte de decret, cal fer algunes consideracions.
L'elaboració del decret projectat fou iniciada i impulsada per la Direcció General de Recursos Sanitaris del Departament de Salut i per la Direcció de l'Àrea de Serveis i Qualitat del Servei Català de la Salut.
La memòria que exigeix l'apartat 2 de l'article 63 de la Llei 13/1989, d'organització, procediment i règim jurídic de l'Administració de la Generalitat, expressa de forma clara i concisa la justificació de la norma, el marc normatiu en la qual s'insereix i els criteris que segueix l'articulació orgànica de la potestat sancionadora que proposa.
A més, a l'expedient hi ha una memòria econòmica que es limita a indicar que el Projecte i la seva implementació, pel fet que fa referència a l'àmbit organitzatiu i de distribució interna de competències, 'no comporta efectes de tipus pressupostari'.
L'Informe econòmic de l'Àrea de Recursos del CatSalut es limita a reproduir literalment el contingut de la memòria econòmica.
El Projecte, com és preceptiu, ha estat informat per l'Institut Català de les Dones.
El seu Informe de 22 de febrer de 2007 és favorable a la proposta normativa i no s'hi fa cap observació.
D'acord amb el que s'estableix en l'article 14.1.m) de la Llei 15/1990, d'ordenació sanitària de Catalunya, el Consell de Direcció del Servei Català de la Salut va aprovar la proposta de decret, en la sessió extraordinària i urgent de 27 de març de 2007.
No consta a l'expedient que el Projecte s'hagi sotmès al tràmit d'informació pública i audiència de les entitats que, per llei, tenen la representació i la defensa dels interessos de caràcter general, o estiguin afectades per la dita disposició.
Quant al caràcter preceptiu, aquests tràmits, establerts en l'article 64 de la Llei 13/1989, poden ser modulats en alguns casos, segons doctrina d'aquesta Comissió, en la seva interpretació i aplicació, en els supòsits en què la matèria que es regula, com succeeix en aquest cas, té un contingut principalment organitzatiu.
Per modular la participació de les organitzacions i entitats a què fa referència l'article 64, cal tenir en compte que a través del Consell de Direcció del Servei Català de la Salut, que ha aprovat el text del Projecte, han intervingut en el procediment dos membres en representació dels ajuntaments de Catalunya, dos, en representació de les organitzacions sindicals més representatives de Catalunya, i dos, en representació de les organitzacions empresarials més representatives de Catalunya, segons estableix l'article 13.1 de la Llei 15/1990.
Ara bé, la circumstància anterior no pot excloure la realització d'aquest tràmit, i més tenint en compte la naturalesa de la matèria objecte del Projecte, com és la sancionadora, que pot afectar les garanties dels ciutadans, o també la referent a la protecció dels usuaris.
També hi consta l'Informe de l'Assessoria Jurídica del Departament, de 29 de març de 2007; l'Informe és favorable i no inclou cap observació crítica sobre el contingut ni sobre el procediment de tramitació.
Així mateix, i com és preceptiu, l'expedient conté el certificat que el Projecte de decret ha estat informat pel Consell Tècnic de la Generalitat de Catalunya en la sessió celebrada el dia 4 de abril de 2007.
Pel que fa al contingut de la norma, com s'ha dit és eminentment organitzatiu, ja que se centra a fixar expressament quins són els òrgans competents per a la imposició de les sancions de multa (articles 1 i 2), de comís (article 3), de tancament temporal dels establiments, instal·lacions o serveis (article 4), i l'adopció de mesures cautelars (article 5).
El Projecte no té contingut materialment sancionador, sinó que es remet, com es diu en cadascun dels articles, a la legislació corresponent, que en uns casos és la Llei 31/1991 i, en d'altres, la Llei estatal 29/2006.
Es pot considerar que el Projecte de decret sobre el qual s'informa compleix el mandat de l'article 127.2 de la Llei 30/1992, que exigeix, precisament, que l'exercici de la potestat sancionadora ha de correspondre a aquells òrgans que la tenen expressament atribuïda per norma legal o reglamentària.
Les lleis 31/1991 i 29/2006 donen fonament a la capacitat sancionadora de l'Administració de la Generalitat i atorguen cobertura legal a l'atribució expressa de la competència sancionadora a favor dels òrgans que es concreten en els articles 1, 2, 4 i 5.
En aquest sentit, cal destacar que la redacció d'aquests preceptes s'adapta totalment a allò que estableixen els articles 21.3 i 22 de la Llei 31/1991 i a l'article 102 de la Llei estatal 29/2006 i, per tant, cap dels articles del Projecte abans mencionats no presenten problemes de legalitat.
No obstant això, la redacció de l'article 3 del Projecte no s'adapta correctament, en la seva literalitat, a la regulació legal de la sanció de comís del benefici il·lícit obtingut com a conseqüència de la comissió de les infraccions corresponents.
La sanció de comís es troba prevista, amb aquesta denominació, a l'article 102.2 de la Llei 29/2006, on s'indica que, sens perjudici de la multa, les infraccions en matèria de medicaments seran sancionades amb el comís a favor del Tresor Públic del benefici il·lícit obtingut com a conseqüència d'haver perpetrat la infracció.
En canvi, la Llei 31/1991, que és la que tipifica les sancions en matèria d'ordenació farmacèutica a Catalunya, no preveu ni fa cap referència expressa al comís; per tant, amb la seva incorporació al Projecte sobre el qual es dictamina, es podria entendre que vulneraria la reserva de delimitació per llei de les sancions, que s'estableix en els articles 25 de la Constitució i 129 de la Llei 30/1992.
En efecte, la redacció de l'article 3 del Projecte, pel fet que remet a l'atribució de la competència per acordar la sanció de comís als òrgans que apliquen les infraccions de la Llei 31/1991, regulats en l'article 1, i als que apliquen les infraccions de la Llei 29/2006, regulats en l'article 2, implícitament estaria admetent que la sanció de comís està prevista en ambdues lleis i no únicament, com realment succeeix, en la Llei estatal 29/2006.
Aquesta Comissió Jurídica Assessora suggereix que la regulació del comís en l'article 3 es faci en els termes següents: 'Correspon a l'òrgan competent per imposar sancions de multa d'acord amb l'article 2 d'aquest Decret la competència per acordar la sanció de comís del benefici il·lícit obtingut com a conseqüència de la comissió de les infraccions corresponents previst a l'article 102.2 de la Llei 29/2006, de 26 de juliol, de garanties i ús racional dels medicaments i productes sanitaris.'
Per últim, aquesta Comissió ha de realitzar alguna observació per a la millora d'aspectes formals del Projecte sobre el qual es dictamina.
A la fórmula de promulgació s'hauria de suprimir la referència a 'en desplegament dels articles esmentats i en exercici de la potestat d'autoorganització', ja que no és un contingut propi d'aquesta fórmula, i s'hauria d'incloure, abans de la referència al dictamen de la Comissió Jurídica Assessora, que s'ha seguit la tramitació establerta en la Llei 13/1989, o que s'ha seguit la tramitació corresponent.
També, en el primer paràgraf del preàmbul, caldria revisar els imports recollits per tal d'evitar incongruències.
En el tercer paràgraf cal afegir l'expressió 'de les competències' entre 'exercici' i 'de la Generalitat de Catalunya'.
A l'apartat c) de l'article 1 cal suprimir el terme 'correspon'.
Seria convenient substituir les barres per separar els dos gèneres (director/a) per una fórmula de redactat del tipus 'el director o la directora', i així, també, en els altres casos en què això succeeix.
Finalment, es recomana la titulació dels diferents articles i de la disposició final.
Aquesta tasca es facilitaria si el contingut del Projecte de decret s'estructurés en dos únics articles: un dedicat als òrgans competents per imposar les sancions per infracció establertes en la Llei 31/1991, i l'altre, als òrgans competents per imposar les sancions per infracció establertes en la Llei 29/2006.
Un cop considerades les observacions formulades als fonaments jurídics V, VI i VII, es pot elevar al Govern el Projecte de decret pel qual s'estableixen els òrgans del Departament de Salut i del Servei Català de la Salut competents per imposar les sancions i les mesures cautelars que estableixen la Llei 31/1991, de 13 de desembre, d'ordenació farmacèutica de Catalunya, i la Llei estatal 29/2006, de 26 de juliol, de garanties i ús racional dels medicaments i productes sanitaris.